राखी सिंह ने कहा- 9 जून तक जवाब का इंतजार करूंगी, इसके बाद फैसला मेरा होगा
ज्ञानवापी-श्रृंगार गौरी मामले की अहम वादिनी महिला राखी सिंह ने राष्ट्रपति को चिट्ठी लिखकर इच्छा मृत्यु की मांग की है। राखी सिंह ने राष्ट्रपति द्रौपदी मुर्मू को चिट्ठी लिखते हुए कहा है कि 9 जून की सुबह 9 बजे तक आपके जवाब की प्रतीक्षा करूंगी।
ज्ञानवापी-श्रृंगार गौरी मामले की अहम वादिनी राखी सिंह ने बुधवार को राष्ट्रपति द्रौपदी मुर्मू के नाम ओपन लेटर लिखा। जिसमें उन्होंने इच्छा मृत्यु की मांग की है। राखी सिंह ने कहा- 9 जून की सुबह 9 बजे तक आपके जवाब का इंतजार करुंगी। अगर आपने उत्तर नहीं दिया, तो मैं किसी भी निर्णय की जिम्मेदार खुद ही रहूंगी।"
3 दिन पहले राखी सिंह के चाचा और ज्ञानवापी के मूल पैरोकार जितेंद्र सिंह विसेन ने सभी मुकदमों को छोड़ने की बात कही थी। इसके बाद राखी ने कई पैरोकारों पर मानसिक प्रताड़ना का आरोप लगाया है।
राखी ने लिखा, "मैं मुकदमा नंबर - 18/ 2022 ( 693/ 2021) की मुख्य वादिनी हूं। मई 2021 से इस मुकदमे में लक्ष्मी देवी, सीता साहू, मंजू व्यास और रेखा पाठक मेरी मुख्य सहयोगी हैं। उनके साथ अधिवक्ता हरिशंकर जैन, उनके बेटे एडवोकेट विष्णु शंकर जैन और कुछ दूसरे लोग भी हमारे परिवार के खिलाफ दुष्प्रचार कर रहे हैं।
मई 2021 से लेकर आज तक मेरे और मेरे माता-पिता तुल्य चाचा-चाची जितेंद्र सिंह विसेन और किरन सिंह के खिलाफ दुष्प्रचार करके हमें और हमारे पूरे परिवार को बदनाम किया जा रहा। समाज की नजरों में हमें गिराने का काम किया गया है। उनके इस काम में शासन- प्रशासन के भी कई लोग शामिल हैं।''
"मैंने मुकदमा कभी वापस नहीं लिया"
राखी सिंह ने आगे लिखा, मई 2022 में उन लोगों द्वारा एक झूठा प्रचार पूरे देश में किया गया कि राखी सिंह मुकदमा वापस ले रही हैं। जबकि न तो मेरी तरफ से कोई ऐसी स्टेटमेंट या सूचना जारी हुई। न ही मुकदमे में मेरी तरफ से पैरोकार मेरे चाचा जितेंद्र सिंह विसेन ने मेरी तरफ से कोई सूचना जारी की। पूरे देश में ये भ्रम फैलाकर मेरे और मेरे परिवार के खिलाफ सारे हिंदू समाज को खड़ा कर दिया गया। जिसके कारण मैं और पूरा विसेन परिवार बहुत ही मानसिक दबाव में आ चुका है।
"हमको गद्दार घोषित किया, हमने बर्दाश्त किया"
मैंने जिन लोगों का नाम लिया है वह लोग आए दिन हमारे परिवार पर आरोप लगाते हैं। हमें हिंदू समाज में गद्दार घोषित करने का प्रयास किया जा रहा है। लेकिन हमने ये सब बर्दाश्त कर लिया। यह सोचकर कि कुछ लोग क्रेडिट लेने और धन बटोरने के लिए यह सब कर रहे हैं। इससे हमें कोई फर्क नहीं पड़ता। क्रेडिट कोई भी ले, मगर उद्देश्य ज्ञानवापी बचाना और हिंदू पक्ष को मिलना चाहिए।
लेकिन, अब सहन करने की सारी सीमा समाप्त तब हो गई। जब उन 4 महिलाओं के माध्यम से ज्ञानवापी परिसर से संबंधित मुख्य मुकदमा भगवान आदि विश्वेश्वर विराजमान द्वारा किरन सिंह व अन्य बनाम उत्तर प्रदेश राज्य मुकदमे को पूरी तरह नष्ट कर दिया गया। जिसके माध्यम से ज्ञानवापी परिसर हिंदुओ को प्राप्त हो सकता था। लेकिन, अब वह मुसलमानों के पक्ष में चला जाएगा।
'ज्ञानवापी का मूल मुकदमा बर्बाद हो गया'
राखी सिंह ने इच्छामृत्यु की गुहार लगाते हुए कहा कि इन घटनाओं के कारण मैं कई दिनों से मानसिक दबाव में हूं। मुझे लगता है कि अगर मैने श्रृंगार गौरी के नियमित पूजा का मुकदमा न डाला होता, तो मेरी 4 साथी महिलाएं वर्चस्व में न आतीं। और न ही भगवान आदि विश्वेश्वर विराजमान का मुकदमा खराब कर पाती।
मुझे लगता है कि मेरे ही कारण चार महिलाएं वर्चस्व में आईं और जिनके कारण ज्ञानवापी का मूल मुकदमा बर्बाद हो गया। इन 4 महिलाओं के कारण न केवल संपूर्ण सनातन समाज को छति पहुंची है, बल्कि मेरे और पूरे विसेन परिवार के द्वारा किया गया संपूर्ण त्याग और समर्पण व्यर्थ होता दिख रहा है।
'मैं चिर निद्रा में सोना चाहती हूं'
मुकदमे को खराब करने वाले सभी लोगों से मैं बहुत आहत हूं। स्वयं को माफ नहीं कर पा रही हूं। इसलिए आपसे अनुरोध है कि मुझे इच्छामृत्यु की अनुमति प्रदान करके इस अथाह मानसिक पीड़ा और वेदना से मुक्ति प्राप्त करने का मार्ग प्रशस्त करें। ताकि, मैं चिर निद्रा में परम शांति को प्राप्त कर सकूं। मैं 9 जून, 2023 सुबह 9 बजे तक आपके जवाब की प्रतीक्षा करूंगी। अगर आपका कोई आदेश नहीं आया, तो इसके बाद जो भी निर्णय होगा वो मेरा स्वयं का होगा।
यहां जाने क्या था पूरा मामला
3 दिन पहले ज्ञानवापी-श्रृंगार गौरी के मुख्य पैरोकार जितेंद्र सिंह 'विसेन' ने मुकदमा छोड़ने का ऐलान किया था। उनके परिवार (राखी सिंह, किरन सिंह और अन्य) की ओर से देशभर में कुल 171 मुकदमे धर्म की लड़ाई से जुड़े हैं। जितेंद्र सिंह 'विसेन' ने कहा, "मेरा परिवार उन सभी मुकदमों से अपने आप को हटा रहा है, जो मुकदमे देश और धर्म के हित में हमारे परिवार द्वारा विभिन्न न्यायालयों में दायर किए गए थे।''
विसेन ने कहा, ''इन सभी मुकदमों को डालने के बाद मैं और मेरा परिवार हर तरह से विधर्मियों और हिंदू द्वारा प्रताड़ित किए गए। जितेंद्र सिंह 'विसेन' ने दावा किया था, "मेरे केस वापस लेने के बाद पूरा ज्ञानवापी केस अंजुमन इंतजामिया के पक्ष में चला जाएगा। ज्ञानवापी के कई मुकदमे निरस्त हो जाएंगे।" विसेन के इस दावे पर हिंदू पक्ष के पैरोकार और सुप्रीम कोर्ट के एडवोकेट विष्णु शंकर जैन ने कहा कि किसी भी मुकदमे पर कोई असर नहीं पड़ेगा।
वकील शिवम गौड़ ने भी छोड़े केस
विसेन परिवार से पहले दैनिक भास्कर से बातचीत में अधिवक्ता शिवम गौड़ ने बताया कि राखी सिंह की ओर से ज्ञानवापी-श्रृंगार केस किरन सिंह, मथुरा स्थित श्रीकृष्ण जन्मभूमि और वाराणसी के ही लाट भैरव सहित सभी 6 केस अब वह आगे नहीं लड़ेंगे। शिवम ने विसेन परिवार पर अस्पष्टवादिता और संपर्कहीनता का आरोप लगाया है।
यह है मामला
